El cosmos serà el leitmotiv d'una edició que tindrà lloc entre el 12 i 24 de novembre
LOOP Barcelona, el Festival de videoart de la capital catalana, celebrarà entre els dies 12 i 24 de novembre la seva 17a edició amb diverses activitats que orbitaran al voltant de l'espai còsmic i la seva futura colonització.
Coincidint amb el 50è aniversari de l'arribada del primer ésser humà a la lluna, LOOP organitza projeccions, performances i un programa de xerrades.
Totes aquestes activitats analitzaran el treball d'artistes i cineastes contemporanis que estan contribuint al debat cultural i al pensament crític entorn a l'espai exterior.
El Festival proposa un recorregut per diferents espais de la ciutat dedicats a l'art contemporani, a la cultura i a la divulgació científica on els visitants trobaran treballs d'artistes reconeguts internacionalment i d'altres més joves i vinculats a l'escena local.
Entre aquests, destaca l'exposició de la peça d'Aleksandra Mir, First Woman on the Moon, que es podrà veure al CCCB; el vídeo Nummer zeven: the clouds are more beautiful from above de Guido van der Werve al Museu Picasso; i la instal·lació You First Saw the Light d'Andy Gracie al Museu d'Arqueologia de Catalunya.
Una de les novetats d'aquesta edició -i en sintonia amb la temàtica de l'edició- són les col·laboracions amb entitats i equipaments de la ciutat dedicats a la tecnologia i a la divulgació científica.
Entre elles destaquen l'IEEC ( Institut d'Estudis Espacials de Catalunya ) que oferirà la projecció d'un vídeo de la Jenna Sutela a la Facultat de Física de la UB, juntament amb un debat sobre els rituals de la protecció planetària; o l' ICCUB (Institut de Ciències del Cosmos de la UB), que presentarà la nova producció de vídeo de la Julia Llerena i el taller familiar Constel·lacions al Centre Cívic Vil·la Urània.
També es col·laborarà amb el CosmoCaixa, que acollirà el projecte The Moon Goose Colony (MGC) d'Agnes Meyer-Brandis i una presentació sobre el desenvolupament creixent de les residències artístiques en espais científics.
Enfortint llaços amb institucions internacionals
El LOOP, com a cita especialitzada en videoart amb seu a Barcelona, treballa en col·laboració amb productores internacionals i col·leccions públiques i privades d'Espanya i d'altres punts d'Europa per presentar programes de qualitat als cinemes, la televisió i les institucions de la ciutat.
Per això, paral·lelament a la temàtica central d'aquesta edició, la programació del Festival inclou propostes obertes que mostren el panorama actual del videoart.
Entre les institucions implicades destaquen col·leccions i productores especialitzades en videoart com la plataforma de Beatrice Bulgari In Between Art Film (Roma), la Julia Stoscheck Collection (Düsseldorf i Berlin) o la Fundació Thyssen-Bornemisza Arts Contemporary – TBA21 (Viena i Berlin).
La secció no institucional del festival, el City Screen, comptarà aquest any amb més de 43 espais i sales participants, la meitat dels quals són galeries d'art, manifestant així la vitalitat artística de la ciutat de Barcelona i de l'Hospitalet del Llobregat en aquest àmbit.
El Festival fa una aposta pels treballs de diferents creadors que han nascut o s'han format a Catalunya i Espanya.
D'aquesta manera, la 17a edició inaugurarà el 12 de novembre amb l'exposició Un dia em vaig creuar amb un meteorit.
La mostra, que es podrà veure a Fabra i Coats, analitza les relacions entre l'univers i el microcosmos de les coses quotidianes.
A més, el Festival reforça el seu suport a la producció contemporània i mostrarà la peça guanyadora de la 5a edició del Premi de Videocreació Jo soc allò prohibit, d'Isaki Lacuesta.
El premi és una coproducció de la Xarxa de Centres d'Arts Visuals de Catalunya, l'Arts Santa Mònica, el Departament de Cultura i LOOP i es presenta en première durant el Festival per itinerar després pels centres de la Xarxa.
En aquest marc, s'ha fet públic que la guanyadora de la 6a edició d'aquest premi ha estat l'artista Mabel Palacín amb el projecte Lladres que es presentarà la propera edició de LOOP.
També durant aquests dies s'ha donat a conèixer l'obra guanyadora de la cinquena edició del Premi LOOP Discover Operation Jane Walk, dels austríacs Leonhard Müller i Robin Klengel, i coneixerem l'artista guanyador del Premi Han Nefkens – LOOP Video Art Award creat en la passada edició.
LOOP Barcelona compta des de la primera edició l'any 2003 amb el suport de l'ICEC.
Més info a: http://loop-barcelona.com